Document ID: 31983D0556

ΑΠΟΦΑΣΗ ΤΗΣ ΕΠΙΤΡΟΠΗΣ της 18ης Οκτωβρίου 1983 σχετικά με τις αιτήσεις απόδοσης και πληρωμής προκαταβολών για την προσαρμογή και τον εκσυγχρονισμό της διάρθρωσης παραγωγής βοείου, προβείου και αιγείου κρέατος στην Ιταλία (Το κείμενο στην ιταλική γλώσσα είναι το μόνο αυθεντικό)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1944/81 του Συμβουλίου της 30ής Ιουνίου 1981 περί θεσπίσεως κοινής δράσεως για την προσαρμογή και τον εκσυγχρονισμό της διαρθρώσεως της παραγωγής βοείου, προβείου και αιγείου κρέατος στην Ιταλία (1), και ιδίως το άρθρο 9 παράγραφος 5,
Εκτιμώντας:
ότι οι αιτήσεις απόδοσης και οι αιτήσεις πληρωμής προκαταβολών που πρέπει να υποβάλει η Ιταλία στο Ευρωπαϊκό Γεωργικό Ταμείο Προσανατολισμού και Εγγυήσεων, Τμήμα Προσανατολισμού, πρέπει να περιλαμβάνουν ορισμένα στοιχεία που να επιτρέπουν να ελεγχθεί αν οι δαπάνες συμφωνούν με τις διατάξεις του κανονισμού (ΕΟΚ) αριθ. 1944/81 και με τις υποδείξεις που δίδονται στο πρόγραμμα-πλαίσιο που εγκρίθηκε σύμφωνα με το άρθρο 2 παράγραφος 3 του προαναφερόμενου κανονισμού-
ότι, για να είναι δυνατό να γίνει αποτελεσματικός έλεγχος, η Ιταλία πρέπει να θέσει τα δικαιολογητικά έγγραφα στη διάθεση της Επιτροπής για τα επόμενα τρία έτη μετά την καταβολή της τελευταίας απόδοσης-
ότι, για να μπορέσει η Επιτροπή να επωφεληθεί από τη δυνατότητα να καταβάλει προκαταβολές, πρέπει να διευκρινιστούν οι σχετικές λεπτομέρειες και διαδικασίες-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Οι αιτήσεις απόδοσης που αναφέρονται στο άρθρο 9 παράγραφος 1 του κανονισμού (ΕΟΚ) αριθ. 1944/81 πρέπει να είναι σύμφωνες με τα παραρτήματα I έως VII.
2. Η Ιταλία κοινοποιεί στην Επιτροπή, μαζί με την πρώτη αίτηση απόδοσης, τα κείμενα των εθνικών διατάξεων εφαρμογής των διοικητικών οδηγιών, καθώς και τα έντυπα και οποιοδήποτε άλλο έγγραφο σχετικά με τη διοικητική εφαρμογή της ενέργειας.
Άρθρο 2
Η Ιταλία θέτει στη διάθεση της Επιτροπής, για τα επόμενα τρία έτη μετά την καταβολή της τελευταίας απόδοσης, όλα τα δικαιολογητικά έγγραφα ή τα επικυρωμένα αντίγραφα που έχει στην κατοχή της, με βάση τα οποία αποφασίστηκαν οι ενισχύσεις που προβλέπονται από τον κανονισμό (ΕΟΚ) αριθ. 1944/81.
Άρθρο 3
Οι αιτήσεις πληρωμής προκαταβολών που αναφέρονται στο άρθρο 9 παράγραφος 4 του κανονισμού (ΕΟΚ) αριθ. 1944/81 πρέπει να είναι σύμφωνες με τα παραρτήματα VIII έως XIII.
Άρθρο 4
1. Οι προκαταβολές του Ευρωπαϊκού Γεωργικού Ταμείου Προσανατολισμού και Εγγυήσεων, Τμήμα Προσανατολισμού, δεν μπορούν να υπερβαίνουν το 80 % του ποσού της κοινοτικής συμμετοχής στη χρηματοδότηση των δαπανών που προβλέπονται για το έτος αναφοράς.
2. Οι προκαταβολές που δεν χρησιμοποιούνται κατά το έτος για το οποίο έχουν καταβληθεί αφαιρούνται από την προκαταβολή που θα καταβληθεί το επόμενο έτος.
Άρθρο 5
Η Ιταλία υποβάλλει, πριν από το τέλος κάθε έτους για το οποίο καταβλήθηκαν οι προκαταβολές, έκθεση σχετικά με τη διεξαγωγή των εργασιών, σύμφωνα με τα παραρτήματα XIV έως XIX.
Οι προκαταβολές για το επόμενο έτος δεν μπορούν να καταβληθούν πριν διαβιβαστεί στην Επιτροπή η προαναφερόμενη έκθεση.
Άρθρο 6
Η παρούσα απόφαση απευθύνεται στην Ιταλική Δημοκρατία.
Βρυξέλλες, 18 Οκτωβρίου 1983.

Labels: 2
4
19
6
12
18